**מחאת צדק לרפאל** החלה בעקבות דריסתו למוות של הילד רפאל אדנה בן הארבע. המפגינים מוחים כנגד האלימות המשטרתית, הגזענות והאפליה שחווים בני העדה האתיופית בישראל.

רקע
---

במאי 2023 דרס רכב פרטי את הילד רפאל אדנה בן הארבע, את אחיו הגדול מתניה ואת סבו, בעת ששלושתם חצו את שדרות בן-גוריון בנתניה. שלושתם נפצעו ורפאל נפצע אנושות בזירת הדריסה. נהגת הרכב הפוגע הפקירה את הנפגעים והמשיכה בנסיעה מבלי להגיש עזרה או לדווח לרשויות על התאונה. למחרת הובאה מי שרשומה כבעלים של הרכב לחקירה במשטרה. לאחר החקירה טענו במשטרה ובפרקליטות שברכב נהגה אמה של מי שרשומה כבעלים, קרול פסלר, והתיק נגד הבת נסגר. הפרקליטות ציינה כי בכוונתה להעמיד לדין את פסלר בגין עבירת הפקרה, נוכח קשיים משפטיים בהאשמה בהריגה. בתשובה לטענות של עדי ראייה, על נהיגה במהירות מופרזת, טענו בפרקליטות כי על-פי ממצאי תיק החקירה, בוחני התנועה קבעו שהנהגת נהגה במהירות המותרת ולא יכלה להימנע מפגיעה באדנה.

לפי דיווח בעיתון "הארץ", במשטרה ובפרקליטות אף שקלו לחקור באזהרה את סבו של הילד לאור התנהלותו, אולם לאור הטרגדיה ו"הנסיבות המורכבות של המקרה" - כך לפי אחד המקורות - וכן לאור מדיניות התביעה שבמקרים דומים לא מעמידים לדין קרוב משפחה - הוחלט להימנע מכך.

המחאה והטענות ברשת
------------------

משפחתו של רפאל התלוננה בראיונות בתקשורת, לגבי יחס מפלה מצד המשטרה והפרקליטות נגד אתיופים, ע"י הפרקליטות והמשטרה, שקיבל ביטוי גם במקרה שלהם.

על אף ממצאי החקירה ווהמסקנות שפרסמו המשטרה והפרקליטות, נטען בתקשורת וברשתות החברתיות כי בתה של קרול, שנעצרה ראשונה בגלל בעלותה על הרכב הפוגע, היא זו שפגעה באדנה. עוד נטען כי קרול ובתה החליטו לשבש את החקירה, ולקחו את הרכב למוסך על מנת להסתיר את סימני התאונה. נגד המשטרה נטען כי זו גבתה עדות מהסבא רק לאחר חודש וחצי, וכי העלימה מצלמת אבטחה שתיעדה את התקרית. עוד נטען כי המדינה נמנעה מלהגיש כתב אישום כנגד הבת בשל גזענות. טענות אלו קנו להן שביתה בקרב רבים, והדבר הביא לידי כך שאלמונים השחיתו את מרפאת השיניים של בתה של קרול.

המחאה פרצה לאחר העיכוב בהגשת כתב האישום כנגד מבצעת הדריסה וסגירת התיק כנגד בעלת הרכב, בתה של הנהגת הדורסת. בין היתר טענה המשפחה כי החקירה לא הייתה יסודית, היו תצלומי אבטחה שלא נבחנו ועדים שלא נחקרו ושהפניה של המשטרה למשפחה הייתה רק שבוע לאחר הרצח; כמו כן, טענה המשפחה כי הנהגת הדורסת ובתה פעלו לשבש הליכי חקירה.

ב-21 באוגוסט 2023 חסמו המפגינים את נתיבי איילון לתנועה בדרישה לטיפול נאות בתיק ומניעת אי-צדק, תוך שהם קוראים "צדק לרפאל". בתגובה, שוטרים השתמשו ברימוני הלם ומכוניות התזה כדי לפזר את קהל המפגינים ועצרו כעשרה מהם. במהלך ההפגנה נפגעו חמישה שוטרים, לרבות שוטר אחד שנדקר בכתפו. החשוד בדקירה, הסובל מסכיזופרניה, נעצר לאחר מספר ימים כשאיים ותקף עוברי אורח. נגד החשוד הוגש כתב אישום בגין ניסיון רצח ועבירות נלוות.

בתום ההפגנה ב-30 באוגוסט 2023 נחסמו נתיבי איילון ונרשמו עימותים עם כוחות המשטרה, לרבות יידוי אבנים. אחד השוטרים נפצע באורח קשה בראשו מחפץ חד שהושלך לעברו. זאת, על אף שמשפחתו של אדנה ביקשה מהמפגינים לפנות את איילון. חסימת הכביש פוזרה באמצעות רימוני הלם ופרשי משטרה, לאחר שאחד המפגינים נכווה מבקבוק תבערה שהושלך לעברו על ידי קטין. המשטרה נמנעה מהגשת טיפול רפואי למפגין הפצוע, שסבל מכוויות חמורות מדרגה שלישית, עד שהלה התפנה עצמאית לאחר עשרים דקות באמצעות אמבולנס. בהפגנה זו ניכרה התרחבות של המחאה מן המקרה הפרטי של רפאל לקריאה להכרה בעוולות נגד יוצאי אתיופיה. בעקבות המחאה הפרקליטות אישרה למשפחת אדנה לצפות במצלמות מזירת האירוע. את משפחת אדנה ייצגה עו"ד רוני אלוני סדובניק, שאושר לה לעיין בתיק החקירה בעניין בעלת הרכב. לטענת הפרקליטות הופץ פייק ניוז שגרם לליבוי האש.[דרוש מקור]

מסקנות החקירה
-------------

מסקנת חקירת המשטרה הייתה כי התאונה הייתה בלתי נמנעת, מאחר שסבם של הילדים ניסה לחצות את הכביש שלא במעבר חצייה, והחל לחצות את הכביש כאשר הרכב הפוגע היה במרחק מטרים ספורים ממנו. עוד עלה כי הסב ליווה את נכדיו בכביש דו כיווני, ובו שני נתיבים לכל כיוון ואי תנועה ביניהם (רח' בן גוריון), והמהירות המותרת בו היא 60 קמ"ש. הסב ביקש לחצות את הכביש כאשר כל אחד משני הנכדים אוחז בידו, ולאחר שחצה עם נכדיו את שני הנתיבים הראשונים הוא ביקש להמשיך ולחצות את חלקו השני. באותו השלב, פסלר נהגה בנתיב השמאלי, ואדנה שהחזיק את יד שמאל של סבו, ירד ככל הנראה לכביש בהקדימו את סבו ואחיו ונפגע ממראת הצד. רפאל הוטח לדשא של אי התנועה ונפצע אנושות. פסלר טענה כי חשבה שפגעה ברוכב אופנוע, שהמשיך לנסוע לאחר הפגיעה, אך לבסוף הורשעה על-פי הודאתה בעבירת ההפקרה, ונקבע כי הייתה צריכה להבין שפגעה באדם.

בניגוד לבדיות שקנו להן שביתה ברשתות החברתיות, הרי שהמשטרה גבתה את עדות הסב כבר ביום הראשון, ולאחר כחודש וחצי גבתה ממנו עדות נוספת. המשטרה הגיעה לביתה של פסלר לאחר יממה, כשסימני התאונה עדיין מופיעים על רכבה, בניגוד לטענות לניסיון טיוח מצדה או למחדל מצד המשטרה. הואיל שהרכב היה רשום על שם ביתה של קרול, נלקחו השתיים לחקירה, אך זו העלתה כי רק האם קרול נהגה ברכב, בעוד שבתה היתה בביתה. הן ממצאי החקירה והן מקורות עיתונאיים לימדו כי גרסת האם לפיה נהגה לבדה ברכב אומתה בראיות מספר, כולל תיעוד של הרכב מיום התאונה, איכונים סלולריים, ואף עדות שמסרה חברתה של קרול.

למרות הממצאים שחיזקו את גרסת האם, סגירת התיק נגד הבת היידי מחוסר אשמה, הובילה להפצת טענות כאילו התיק כולו נסגר, או לחילופין שהמשטרה מחפה עליה בשל מעמדה. בפועל, החקירה העלתה שלבת אין כל קשר לפגיעה בילד, למעט העובדה שהרכב רשום על שמה.

בידי המשטרה תיעודים מ-11 מצלמות שנמצאות בסביבת האירוע, אך המצלמה שנמצאת סמוך לזירת התאונה לא קלטה את הפגיעה, אלא בעיקר את המתרחש מסביב. לאור הטענות על טיוח החקירה, במשטרה ובפרקליטות פרסמו הבהרה שאין כל מצלמה אחרת שקלטה את התאונה. עדת ראיה שטיילה עם כלביה סמוך לזירת התאונה ועדותה נגבתה ביום האירוע, סיפרה שראתה את הסב והנכדים עומדים על אי התנועה, וכשהסבה לרגע את מבטה מהם, הסתכלה שוב לאחר ששמעה רעש. לפי עדותה, היא ראתה את הסב עומד על אי התנועה ואת הילד הקטן שרוע על הדשא. עדותה חיזקה את עמדת בוחני התנועה לפיה אדנה נפגע מיד כשירד לכביש.

בבית המשפט
----------

בחודש פברואר 2024 הורשעה קרול פסלר בבית המשפט לתעבורה בהפקרה לאחר פגיעה ("פגע וברח"), בהתאם להודאתה. בחודש מרץ 2024 ביטל בית המשפט את ההרשאה, אולם קבע כי "התנהלות הנאשמת וסנגורה מלמדת על ניסיון לניצול הפרוצדורה הפלילית על מנת לחמוק ממשפט צדק".

הערות שוליים
------------

1. ↑  אתר למנויים בלבד דיאא חאג׳ יחיא, הנהגת שדרסה למוות את רפאל אדנה הודתה והורשעה בהפקרתו, באתר הארץ, 19 בפברואר 2024
2. ↑  אתר למנויים בלבד יהושע (ג'וש) בריינר ודיאא חאג׳ יחיא, המשטרה והפרקליטות יבחנו מחדש מצלמות מזירת התאונה שבה נהרג רפאל אדנה, באתר הארץ, 27 באוגוסט 2023
3. ↑  הדס גרינברג, שיחת הטלפון, התיעוד וההחלטה לסגור את התיק: פרטים חדשים מחקירת מות רפאל אדנה, באתר כאן – תאגיד השידור הישראלי, 21 באוגוסט 2023
4. ↑  ארז הראל‏, אמו של רפאל עולה למתקפה: "הבן שלי נרצח, אין ראיה מי הייתה הדורסת", באתר וואלה!‏, 28 באוגוסט 2023
5. ↑  אלון חכמון, ‏הפרקליטות עונה לטענות במסגרת תיק החקירה על דריסתו של רפאל אדנה ז"ל, באתר מעריב אונליין, 23 באוגוסט 2023
6. ↑  אתר למנויים בלבד יהושע בריינר, ברשתות החברתיות דיווחו על טיוח דריסה של בן ארבע שנהרג. ממצאי החקירה מראים אחרת, באתר הארץ, 23 באוגוסט 2023
7. ↑  "למה במקרים של אתיופים לא עובדת המצלמה?": אביו של רפאל אדנה ז"ל דורש תשובות, באתר www.maariv.co.il, ‏2023-08-21
8. ↑  הרופאה שנחשדה כנהגת שדרסה את רפאל אדנה הדהימה בתגובתה [לערוץ 12: "לא הייתי שם"], באתר חדשות ישראל, ‏22 באוגוסט 2023
9. ↑  אתר למנויים בלבד יהושע בריינר, ברשתות החברתיות דיווחו על טיוח דריסה של בן ארבע שנהרג. ממצאי החקירה מראים אחרת, באתר הארץ, 23 באוגוסט 2023
10. ↑  רענן בן צור, אמו של רפאל שנדרס למוות והופקר: "מסתירים את הדורסת, איפה הצדק?", באתר ynet, 28 באוגוסט 2023
11. ↑  יהל פרג', ‏שוטר נדקר במהלך הפגנת המחאה על דריסתו והפקרתו של רפאל אדנה בן ה-4, באתר דבר העובדים בארץ ישראל, 23 באוגוסט 2023
12. ↑  לירן לוי, נעצר החשוד בדקירת השוטר במחאת "צדק לרפאל": "החשד - ניסיון רצח", באתר ynet, 28 באוגוסט 2023
13. ↑  לירן לוי, "איים על אישה ברחוב, תקף גבר שניסה לסייע לה": כך נעצר החשוד בדקירת השוטר במחאת "צדק לרפאל", באתר ynet, 29 באוגוסט 2023
14. 1 2  רענן בן צור, גלעד מורג, מחאת "צדק לרפאל": המשפחה תוכל לערער על סגירת התיק נגד בת הנהגת הפוגעת, באתר ynet, 11 בספטמבר 2023  
כתב אישום הוגש נגד המפגין שדקר שוטר במחאת "צדק לרפאל", באתר ynet, 11 בספטמבר 2023
15. ↑  ארז הראל‏, "אדם אלים ומסוכן": הצעיר שדקר שוטר בהפגנת "צדק לרפאל" הואשם בניסיון רצח, באתר וואלה!‏, 11 בספטמבר 2023
16. ↑  אדם קוטב, לירן לוי, "נזקק לניתוח בראשו": שוטר נפצע קשה מחפץ חד בהפגנת "צדק לרפאל", באתר ynet, 31 באוגוסט 2023
17. ↑  ציונה דסטה, ‏יממה לאחר העימותים בהפגנה: נעצר הצעיר שהשליך את בקבוק התבערה והתסיס את השטח בהפגנת "צדק לרפאל", באתר ‏מאקו‏, 31 באוגוסט 2023
18. ↑
19. ↑
20. ↑  אתר למנויים בלבד רן שמעוני, המפגינים לא מבקשים רק "צדק לרפאל", אלא גם צדק עבורם, באתר הארץ, 31 באוגוסט 2023
21. ↑  יונתן רוה, הפרקליטות הזמינה את משפחתו של רפאל אדנה לצפות בתיעוד התאונה שבה נהרג, באתר כאן – תאגיד השידור הישראלי, 23 באוגוסט 2023
22. ↑  בימים האחרונים מופץ הרבה פייז ניו {"פייק ניוז"; כך במקור} ביחס לתאונת הדרכים שבה נהרג הילד רפאל אדנה ז"ל. באתר X (formerly Twitter) (ארכיון)
23. 1 2  אתר למנויים בלבד יהושע בריינר, ברשתות החברתיות דיווחו על טיוח דריסה של בן ארבע שנהרג. ממצאי החקירה מראים אחרת, באתר הארץ, 23 באוגוסט 2023
24. ↑  מיכל בקשי, "צדק לרפאל": הנהגת ביצעה "פגע וברח" הודתה והורשעה בהפקרה, באתר עכשיו 14, ‏19 בפברואר 2024
25. ↑  אלחנן מזוז, דרמה בבית המשפט: בוטלה הרשעתה של דורסת רפאל אדנה ז"ל, באתר עכשיו 14, ‏29 במרץ 2024
26. ↑  בית המשפט ביטל את הכרעת הדין של הנהגת שהודתה והורשעה בהפקרת הילד רפאל אדנה ז"ל בתאונה בנתניה, באתר ערוץ 7, ‏29 במרץ 2024